धनुषामा राष्ट्रिय महिला हक्की सुरू
धनुषाको नक्टाझिझमा ५ औं सहाना प्रधान स्मृति राष्ट्रिय महिला हक्की प्रतियोगिता सुरु भएको छ । मिथिला नगरपालिका धनुषा र नेपाल हक्की संघको आर्थिक सहयोगमा हिमालयन युवा क्लबको खेल मैदानमा राष्ट्रिय महिला हक्की सोमबारदेखि सुरु भएको हो ।
धनुषा — धनुषाको नक्टाझिझमा ५ औं सहाना प्रधान स्मृति राष्ट्रिय महिला हक्की प्रतियोगिता सुरु भएको छ । मिथिला नगरपालिका धनुषा र नेपाल हक्की संघको आर्थिक सहयोगमा हिमालयन युवा क्लबको खेल मैदानमा राष्ट्रिय महिला हक्की सोमबारदेखि सुरु भएको हो ।माघ २३ गते देखि २८ गतेसम्म सञ्चालन हुने लिगकम नकआउट राष्ट्रिय महिला हक्कीमा कर्णालीबाहेकको ६ प्रदेश र विभागिय नेपाली सेना गरी ७ टिम सहभागी भएको राष्ट्रिय खेलकुद परिषद्का उप–निर्देशक तथा हक्की खेलका राष्ट्रिय प्रशिक्षक बाबुराम नेपालले बताए । समूह ‘ए’ मा वाग्मती, सुदूरपश्चिम र गण्डकी प्रदेशको टिम रहेका छन् भने समूह ‘बी’ मा प्रदेश १, लुम्बिनी, मधेश र नेपाल आर्मीको टिम रहेका छन् । राष्ट्रिय महिला हक्की विजेतालाई नगद ७५ हजार, उपविजेतालाई नगद ४० हजार र तृत्तिय हुने टिमलाई नगद २५ हजार पुरस्कारसँगै खेलमा उत्कृष्ट प्रदर्शन गर्ने खेलाडीलाई ५ विधामा नगद ५/५ हजार पुरस्कार उपलब्ध गराउने नेपालले बताए । महिला खेलाडीलाई प्रोत्साहन, खेलप्रति लगनशील तथा महिला सशक्तीकरणमा टेवा पुर्‍याउने उद्देश्यले पाँचौं राष्ट्रिय संस्करणको सहाना प्रधान स्मृति राष्ट्रिय महिला हक्की प्रतियोगिता मधेश प्रदेशको धनुषास्थित मिथिला नगरपालिकाका आयोजना गरिएको नेपालले बताए । प्रतियोगितामा जम्मा १३ वटा खेल हुने र प्रत्येक दिन खेलाडीलाई म्यान अफ द म्याचको पुरस्कारस्वरुप नगद २ हजार रुपैयाँ उपलब्ध गराइने छ । राष्ट्रिय महिला हक्कीका लागि भारतको पटनाबाट महिला रेफ्री ल्याइएको नेपालले बताए । पहिलो दिनको पहिलो खेलमा प्रदेश १ लाई लुम्बनीले ०–२ गोल अन्तरले पराजित गरेको छ । लुम्बनीतर्फबाट पूजा कुमारीले २ गोल गर्दै म्यान अफ द म्याच भइन् । उनले नगद २ हजार पुरस्कार पाइन् । दोस्रो खेल विभागीय नेपाल आर्मीसँग सुदूरपश्चिम र तेस्रो खेल गण्डकी प्रदेशबीच भएको छ ।